কমিক্স হিরো ‘জয়েশভাই জোরদার’

যশ রাজ ফিল্মসের আগামী ছবি জয়েশভাই জোরদার নিয়ে দুর্দান্ত পরিকল্পনা করেছেন প্রযোজক আদিত্য চোপড়া।আগামী ১৩ মে মুক্তি পাবে রণভীর সিং অভিনীত এই সোশ্যাল কমেডি ফিল্ম।‘জয়েশভাই’-এর প্রচার দিয়েই শুরু হবে যশ রাজ ফিল্মসের সূবর্ণজয়ন্তী সেলিব্রেশন।তাই ছবির প্রচারে কোনওরকম খামতি রাখতে চান না আদিত্য।প্রযোজনা সংস্থার অন্দরমহল সূত্রে খবর,বলিউডের অন্যতম কাল্ট চরিত্র হতে চলেছে ‘জয়েশভাই জোরদার’।তাই এই চরিত্রটিকে চির অমর করে রাখতে চান আদিত্য।শোনা যাচ্ছে,রূপোলি পর্দা থেকে বেরিয়ে এসে এবার বইয়ের পাতাতেও জায়গা করে নেবেন ‘জয়েশভাই জোরদার’।বড়দের পাশাপাশি কচিকাচারাও দারুণ পছন্দ করবেন রণভীর সিং অভিনীত এই মজাদার চরিত্রকে,এমনটাই মনে করেছেন প্রযোজক আদিত্য চোপড়া।তাই ‘জয়েশভাই জোরদার’ নিয়ে একটি কমিক্স সিরিজও তৈরি করতে চান তিনি।কিছুদিনের মধ্যেই জয়েশভাই জোরদার-এর প্রচার শুরু হয়ে যাবে।ছবির প্রচার নিয়ে আদিত্য আরও বেশ কিছু পরিকল্পনা করেছেন।

সবকিছু ক্রমশই প্রকাশ্যে আসবে।দিব্যাঙ্গ ঠক্কর পরিচালিত এই ছবিতে রণভীরের সঙ্গে স্ক্রিন করবেন অর্জুন রেড্ডি ছবির নায়িকা শালিনী পাণ্ডে।পাশাপাশি ছবিতে দেখা যাবে বোমান ইরানি রত্না পাঠক শাহ ছাড়াও আরও অনেকেই।করোনা পরিস্থিতিতে দীর্ঘদিন ধরেই আটকে ছিল ছবির মুক্তি।তবে শেষ পর্যন্ত বড়পর্দায় মুক্তি পাচ্ছে ‘জয়েশভাই জোরদার’।এতেই খুশি ছবির তারকা থেকে কলাকুশলী,সকলেই।